CELEX: 62015CN0627
Language: el
Date: 2015-11-23 00:00:00
Title: Υπόθεση C-627/15: Αίτηση προδικαστικής αποφάσεως την οποία υπέβαλε το Judecătoria Câmpulung (Ρουμανία) στις 23 Νοεμβρίου 2015 — Dumitru Gavrilescu και Liana Gavrilescu κατά SC Volksbank România SA, SC Volksbank România SA — sucursala Câmpulung

10.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/4
            
         Αίτηση προδικαστικής αποφάσεως την οποία υπέβαλε το Judecătoria Câmpulung (Ρουμανία) στις 23 Νοεμβρίου 2015 — Dumitru Gavrilescu και Liana Gavrilescu κατά SC Volksbank România SA, SC Volksbank România SA — sucursala Câmpulung
   (Υπόθεση C-627/15)
   (2016/C 165/05)
   Γλώσσα διαδικασίας: η ρουμανική
   
      Αιτούν δικαστήριο
   
   Judecătoria Câmpulung
   
      Διάδικοι
   
   
      Ενάγοντες: Dumitru Gavrilescu, Liana Gavrilescu
   
      Εναγόμενες: SC Volksbank România SA, SC Volksbank România SA — sucursala Câmpulung
   
      Προδικαστικά ερωτήματα
   
   
               1)
            
            
               Έχει το άρθρο 4, παράγραφος 2, της οδηγίας 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (1), την έννοια ότι οι όροι «κύριο αντικείμενο της συμβάσεως» και «ανάλογο ή μη μεταξύ [του τιμήματος] και της αμοιβής, αφενός, και των υπηρεσιών ή αγαθών που θα παρασχεθούν ως αντάλλαγμα, αφετέρου», περιλαμβάνουν ρήτρα η οποία περιέχεται σε σύμβαση δανείου συνομολογηθείσα σε αλλοδαπό νόμισμα και συναφθείσα μεταξύ πωλητή ή προμηθευτή και καταναλωτή, η οποία δεν αποτέλεσε το αντικείμενο ατομικής διαπραγματεύσεως και η οποία ορίζει ότι, όσον αφορά την εξόφληση των μηνιαίων δόσεων, ο οφειλέτης φέρει αποκλειστικώς τον «κίνδυνο της συναλλαγματικής ισοτιμίας», δηλαδή το ενδεχόμενο αρνητικό αποτέλεσμα το οποίο συνίσταται στην αύξηση του ποσού που πρέπει να καταβάλλεται μηνιαίως, η οποία οφείλεται στη διακύμανση των συναλλαγματικών ισοτιμιών, υποχρέωση που βαρύνει τον οφειλέτη συνεπεία της συνάψεως της συμβάσεως δανείου και κατόπιν της εξοφλήσεως των ποσών που έπρεπε να καταβληθούν βάσει της συμβάσεως δανείου σε νόμισμα διαφορετικό του εθνικού νομίσματος της Ρουμανίας;
            
         
               2)
            
            
               Πρέπει να γίνει δεκτό, σύμφωνα με το άρθρο 4, παράγραφος 2, της οδηγίας 93/13, ότι η υποχρέωση του καταναλωτή να επιβαρυνθεί, κατά την εξόφληση του δανείου, με τη διαφορά που οφείλεται στην αύξηση της συναλλαγματικής αξίας του νομίσματος στο οποίο συνάφθηκε το δάνειο (εν προκειμένω, το ελβετικό φράγκο) (CHF), αποτελεί αμοιβή της οποία το ανάλογο σε σχέση με την παρεχόμενη υπηρεσία δεν επιδέχεται εξέταση ενόψει της εκτιμήσεως περί καταχρηστικού χαρακτήρα;
            
         
               3)
            
            
               Σε περίπτωση κατά την οποία στο ερώτημα αυτό δοθεί η απάντηση ότι τέτοια ρήτρα δεν εκφεύγει της εκτιμήσεως περί του καταχρηστικού χαρακτήρα, μπορεί να γίνει δεκτό ότι η ρήτρα αυτή πληροί τις απαιτήσεις περί καλής πίστεως, ισορροπίας και διαφάνειας, κατά την οδηγία, καθιστώντας δυνατή στον καταναλωτή την πρόβλεψη, βάσει σαφών και κατανοητών κριτηρίων, των ως προς αυτόν συνεπειών της ρήτρας;
            
         
               4)
            
            
               Εμπίπτει στο προστατευτικό για τον καταναλωτή πεδίο εφαρμογής της οδηγίας 93/13 ή εκφεύγει της εκτιμήσεως περί του καταχρηστικού χαρακτήρα συμβατική ρήτρα όπως αυτή του άρθρου 4.2 των γενικών όρων της συμβάσεως, κατά την οποία αναγνωρίζεται υπέρ της τράπεζας το δικαίωμα μετατροπής στο εθνικό νόμισμα πιστώσεως σε ελβετικά φράγκα (CHF), σε περίπτωση αυξήσεως της συναλλαγματικής ισοτιμίας υπερβαίνουσας το 10 % της αξίας της πιστώσεως κατά τον χρόνο συνάψεως της συμβάσεως, προκειμένου η τράπεζα να μην παραμείνει εκτεθειμένη στον κίνδυνο της συναλλαγματικής ισοτιμίας, μολονότι δεν παρέχεται παρόμοιο δικαίωμα στον καταναλωτή;
            
         
      (1)  ΕΕ L 95 της 21.4.1993, σ. 29.